**Javni razpis Problemsko učenje študentov v delovno okolje: gospodarstvo, negospodarstvo in neprofitni sektor v lokalnem/regionalnem okolju 2024-2027**

**Priloga 10**

**Varovanje osebnih podatkov na ravni izvedbe javnega razpisa**

**Obvestilo glede obdelave osebnih podatkov - po členu 13 Splošne uredbe o varstvu osebnih podatkov (GDPR)**

**Uvod**

Varovanje osebnih podatkov bo zagotovljeno v skladu z veljavnimi predpisi:

* Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119, z dne 4. 5. 2016, str. 1, s spremembami, v nadaljnjem besedilu: Splošna uredba o varstvu podatkov),
* Zakonom o varstvu osebnih podatkov (Uradni list RS, št. 163/22, v nadaljnjem besedilu: ZVOP-2),
* Uredbo (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L št. 231 z dne 30. 6. 2021, str. 159, s spremembami, v nadaljnjem besedilu: Uredba 2021/1060/EU),
* Pravilnikom o varstvu osebnih podatkov Ministrstva za visoko šolstvo, znanost in inovacije št. 0070-94/2023-3360-1 z dne 30. 1. 2025 (v nadaljnjem besedilu: Pravilnik o varstvu osebnih podatkov),
* Pravilnikom o organizaciji delovanja Ministrstva za izobraževanje, znanost in šport št. 0070-131/2022/1 z dne 14. 9. 2022 (v nadaljnjem besedilu: Pravilnik o organizaciji delovanja) in
* Navodilom za izvajanje varnostne politike informacijsko komunikacijskega sistema ministrstva št. 382-21/2012-2 z dne 11. 12. 2012, št. 382-21/2012/3 z dne 18.12.2013, št. 382-21/2012/4 z dne 12. 2. 2014, št. 382/21/2012/5 z dne 9. 7. 2014 (v nadaljnjem besedilu: Navodilo za IVP).

Interni splošni akti Ministrstva za izobraževanje, znanost in šport se uporabljajo do preklica kot interni splošni akti Ministrstva za visoko šolstvo, znanost in inovacije na podlagi na podlagi sklepa ministra št. 092-75/2023/10 z dne 17. 4. 2023.

**Osnovni podatki o upravljavcu**

Identiteta in kontaktni podatki upravljavca osebnih podatkov:

Ministrstvo za visoko šolstvo, znanost in inovacije, Masarykova cesta 16, 1000 Ljubljana, telefon: (01) 400 52 00, e-pošta: gp.mizs@gov.si, spletna stran: http://www.mizs.gov.si/, ki ga predstavlja minister dr. Igor Papič, telefon: (01) 400 47 34.

Ministrstvo za visoko šolstvo, znanost in inovacije (v nadaljnjem besedilu: ministrstvo) je v skladu z zahtevo iz Splošne uredbe o varstvu podatkov imenovalo pooblaščeno osebo za varstvo osebnih podatkov, ki znotraj ministrstva iz pristojnosti ministrstva v skladu s Splošno uredbo o varstvu podatkov in ZVOP-2. Pooblaščena oseba je dosegljiva na elektronskem naslovu [povop.mvzi@gov.si](mailto:povop.mvzi@gov.si).

Ministrstvo se kot upravljavec na ravni izvedbe javnega razpisa, upravljalnih preverjanj in drugega nadzora ter spremljanja in vrednotenja operacije zaveže, da bo zagotovilo zadostna jamstva za izvedbo ustreznih tehničnih in organizacijskih ukrepov, ki so podrobneje vsebovani v Pravilniku o varstvu osebnih podatkov, Pravilniku o organizaciji delovanja in Navodilih za IVP, in sicer na tak način, da bo obdelava osebnih podatkov izpolnjevala zahteve iz Splošne uredbe o varstvu podatkov in ZVOP-2. Ministrstvo je v vlogi obdelovalca osebnih podatkov na ravni evidenc v informacijskem sistemu organa upravljanja e-MA2 (v nadaljnjem besedilu: IS e-MA2), medtem ko je v vlogi upravljavca organa upravljanja Ministrstvo za kohezijo in regionalni razvoj (v nadaljnjem besedilu: OU MKRR). Ta priloga je prvenstveno namenjena opredelitvi ministrstva kot upravljavca osebnih podatkov v postopku izvedbe javnega razpisa.

V nadaljevanju besedila se besede »prijavitelj«, »posameznik« ali »upravičenec« nanašajo na vse osebne podatke oseb, katere bodo obdelovali zaposleni na ministrstvu ter drugi javni uslužbenci v okviru izvedbe javnega razpisa.

**Namen obdelave**

Ministrstvo se zavezuje, da bodo osebni podatki obdelani zakonito, pošteno in na pregleden način ter da bo od upravičenca zahtevalo, pridobivalo in obdelovalo zgolj osebne podatke, ki so neposredno in objektivno povezani z izvajanjem tega javnega razpisa oziroma izvrševanje pogodbe o sofinanciranju.

Namen obdelave je izvedba javnega razpisa (preverba izpolnjevanja razpisnih pogojev, izdelava ocene prejetih vlog, preverba točnosti podatkov glede na javne evidence), vodenje podatkov in evidenc (evidence izbranih in neizbranih prijaviteljev, vključno z zavrženimi vlogami, vodenje statističnih in drugih analitičnih evidenc, priprava opomnikov in drugih internih dopisov). Namen obdelave podatkov po sklenitvi pogodbe o sofinanciranju bo preverjanje izpolnjenosti pogojev, rokov in proračunskih možnosti za izplačilo zahtevka za izplačilo (nastanek dejanskih stroškov, realizacija in druge oblike dokazil), vodenje evidence operacij (v izvajanju, zaključene, odstopi od pogodb), poročanje OU MKRR, Ministrstvu za finance, Računskemu sodišču Republike Slovenije, Evropskemu računskemu sodišču, Evropski komisiji, Ministrstvu za finance- Uradu za nadzor proračuna in drugim pristojnim nadzornim organom, vodenje statističnih in drugih analitičnih evidenc, priprava opomnikov in drugih notranjih dopisov, vrednotenje, objava prejemnikov sredstev, obdelava za namene sodelovanja in priprave oziroma izdelave vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi), obdelava za namene prikaza porabe javnega denarja (npr v aplikaciji za prikaz porabe javnega denarja v Republiki Sloveniji ERAR in orodja ARACHNE) ter učinkovitega delovanja informacijskih sistemov, ki jih uporablja ali jih je dolžno uporabljati ministrstvo (IS e-MA2).

Vsebina obdelave iz prejšnjega odstavka je omejena na:

vpogled, zbiranje, beleženje, strukturiranje, prilagajanje ali spreminjanje, priklic, uporaba, razkritje s posredovanjem, razširjanje ali drugačno omogočanje dostopa, prilagajanje ali kombiniranje, omejevanje, urejanje in shranjevanje ter izbris ali uničenje osebnih podatkov prijaviteljev in upravičencev,

pri čemer se zbirajo naslednje vrste osebnih podatkov:

* osebna imena,
* podatki o zaposlitvi,
* naslovi,
* podatki o izobrazbi,
* podatki o transakcijskem računu vezano na izplačila plač,

ki se nanašajo na:

* zaposlene osebe pri upravičencu, navedene kot kontaktne osebe na operaciji oziroma sodelujoče na operaciji oziroma za katere se uveljavlja stroške za delo na operaciji,
* zunanje izvajalce upravičenca, navedene kot kontaktne osebe na operaciji oziroma za katere se uveljavlja stroške na operaciji.

Vsebina obdelave, opredeljena v prejšnjem odstavku, velja tudi za imena in priimke, datume rojstva in identifikacijske številke za DDV ali davčne identifikacijske številke dejanskih lastnikov upravičenca in njegovih izvajalcev, kot opredeljeno s pogodbo o sofinanciranju.

**Pravna podlaga za zakonitost obdelave**

Temelj zakonitosti obdelave osebnih podatkov, ki bodo posredovani v vlogi prijavitelja oziroma v dokazilih in drugih gradivih ob prijavi na zadevni javni razpis izhaja iz e) točke prvega odstavka člena 6 Splošne uredbe o varstvu podatkov. Obdelava tovrstnih podatkov je potrebna za izvajanje javne oblasti ministrstva na podlagi Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) in Uredbe o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta (Uradni list RS, št. 21/23), zaradi spodbujanja ukrepov opredeljenih v Programu evropske kohezijske politike v obdobju 2021–2027 v Sloveniji, št. CCI 2021SI16FFPR001, z dne 12. 12. 2022. Javno oblast ministrstvo udejanja preko izvedbe postopka javnega razpisa (ki zajema preverbo in ocenjevanje vloge, komunikacijo z upravičencem, izdajo sklepa o izbiri in s tem zamejene združljive namene naknadne obdelave).

Zagotovitev osebnih podatkov v okviru prijaviteljeve vloge na zadevni javni razpis oziroma pripadajočih dokazil je **obveznost, ki je potrebna za sklenitev pogodbe o sofinanciranju**. Morebitne posledice, če se tovrstni podatki ne zagotovijo, torej če se odda vloga, ki je pomanjkljiva, saj ne vsebuje določenih osebnih podatkov, ki bi bili z vidika presoje vloge nujni, je **zavrženje vloge.**

Če je vloga potrjena in je sklenjena pogodba o sofinanciranju, je obveznost posredovanja osebnih podatkov v okviru zahtevkov za izplačilo in pripadajočih dokazil oziroma drugih gradiv, **pogodbena obveznost upravičenca**, pri čemer neizpolnjevanje te pogodbene obveznosti lahko privede do tega, da **zahtevki za izplačilo ne morejo biti plačani** oziroma celo do **odstopa od pogodbe o sofinanciranju in vračila vseh prejetih sredstev**.

**Kategorije uporabnikov**

Posredovane osebne podatke bodo uporabljale naslednje kategorije oseb: zaposleni na zadevnem direktoratu ministrstva, ki je pripravil javni razpis, zaposleni v službah v okviru Sekretariata ministrstva, zaposleni v Službi za finance ministrstva, zaposleni v Službi za evropska sredstva ministrstva, zaposleni na OU MKRR, ki pokrivajo kohezijsko politiko ter nadzorni organi (Finančna uprava Republike Slovenije Republike Slovenije, služba za notranjo revizijo ministrstva, revizijski organ (Ministrstvo za finance – Urad za nadzor proračuna), Računsko sodišče Republike Slovenije, organ za računovodenje (Ministrstvo za finance) in ostali pristojni nadzorni organi.

Ministrstvo ne bo preneslo prejetih osebnih podatkov v tretjo državo ali mednarodno organizacijo.

**Čas obdelave in rok hrambe**

Prejeti osebni podatki se bodo obdelovali le toliko časa, dokler bo to potrebno za dosego namena, zaradi katerega se obdelujejo, torej dokler ne bo javni razpis izveden oziroma operacija zaključena in roki za poročanje, spremljanje in hrambo pretečeni.

Skladno z Zakonom o varstvu dokumentarnega in arhivskega gradiva ter arhivih (Uradni list RS, št. 30/06 in 51/14) je sprejet Klasifikacijski načrt Ministrstva za visoko šolstvo, znanost in inovacije, ki predpisuje rok in tip hrambe dokumentov, v katerih se nahajajo tudi osebni podatki. Za namene evropske kohezijske politike je rok hrambe dokumentov in vsebovanih osebnih podatkov vsaj dvanajst (12) let od zaključka operacije, z izjemo trajnega arhivskega gradiva.

Osebni podatki se po izteku roka hrambe uničijo, razen ko se skladno s Splošno uredbo o varstvu podatkov shranjujejo daljše obdobje, kot na primer za namene trajnega arhivskega gradiva, arhiviranja v javnem interesu oziroma v statistične namene ali za namene uveljavljanja, izvajanja ali obrambe pravnih zahtevkov.

**Ukrepi za varovanje**

Zaposleni na ministrstvu in drugi javni uslužbenci, ki morajo po službeni dolžnosti imeti dostop do osebnih podatkov, so po Splošni uredbi o varstvu podatkov, ZVOP-2 ter kazensko in civilno zavezani k varovanju osebnih podatkov ter tudi k varovanju z njimi povezanih podatkov ali osebnih podatkov označenih na drug način (na podlagi zakona, ki ureja tajne podatke, zakona, ki ureja poslovno skrivnost, zakona, ki ureja gospodarske družbe in drugih predpisov), za celotno obdobje trajanja pogodbe o zaposlitvi in tudi po njenem prenehanju.

Ukrepi za varovanje osebnih podatkov, ki jih na tehnični ravni izvaja ministrstvo, vključujejo zlasti fizično varovanje gradiva, ki vsebuje osebne podatke, na za to posebej določenih mestih in v posebnih varovanih omarah, ki so pod ključem. Pisarne uslužbencev, kjer se gradivo hrani, so varovane z navadnimi vrati in se zaklepajo, delovni prostori ministrstva pa so varovani tako z varnostno službo kot kamerami ter varnimi vrati na vseh vhodih. V organizacijskem smislu varnostni ukrepi predstavljajo predvsem spoštovanje načela minimalnosti, oziroma izvedbo psevdonimizacije oz. anonimizacije podatkov, kadar je to mogoče in primerno za obdelavo, ter usposabljanje delavcev o varstvu in delu z osebnimi podatki.

Glede varovanja osebnih podatkov v e-okolju so javni uslužbenci pri varovanju dokumentov oziroma podatkov dolžni ravnati skladno z Uredbo o upravnem poslovanju (Uradni list RS, št. 9/18, 14/20, 167/20, 172/21, 68/22, 89/22, 135/22, 77/23 in 24/24).

Omenjeno velja tudi za informacijsko podporo IS e-MA2, v okviru katere se hrani glavnina prejetih osebnih podatkov upravičencev, saj se je v njo mogoče prijaviti zgolj preko uporabe gesla in digitalnega potrdila SIGOV-CA. Posamezni zaposleni na ministrstvu in drugi javni uslužbenci, ki morajo po službeni dolžnosti imeti dostop do osebnih podatkov, imajo znotraj IS e-MA2 dostop samo do tistih operacij oziroma osebnih podatkov, ki sodijo v njihovo delovno pristojnost.

**Pravice posameznika in dodatne informacije**

Posameznik lahko skladno s Splošno uredbo o varstvu podatkov od ministrstva zahteva **dostop do osebnih podatkov**, **popravek osebnih podatkov** oziroma **omejitev obdelave v zvezi s posameznikom, na katerega se nanašajo osebni podatki**, tako da o tem obvesti pooblaščeno osebo za varstvo osebnih podatkov ali skrbnika pogodbe o sofinanciranju.

Posameznik ima tudi **pravico, da ugovarja obdelavi osebnih podatkov**.

Posameznik, na katerega se nanašajo osebni podatki, ima **pravico do vložitve pritožbe** pri nadzornem organu za varstvo osebnih podatkov Republike Slovenije - **pri Informacijskem pooblaščencu,** Dunajska cesta 22, SI-1000 Ljubljana, telefon: (01) 230 97 30, e-pošta: [gp.ip@ip-rs.si](mailto:gp.ip@ip-rs.si), spletna stran: <https://www.ip-rs.si/>.

Osebni podatki posameznika ne bodo podvrženi avtomatiziranemu sprejemanju odločitev oziroma oblikovanju profilov iz prvega in četrtega odstavka 22. člena Splošne uredbe o varstvu podatkov.